  Майя Бывальцева 17-тӥ толсуре Алнаш ёросысь «Прогресс» возёсын роботъёсын ужась скал гид усьтӥзы. Удмуртиын со сизьыметӥез вылӥ технологиосты кутӥсь ферма луиз, ивортӥз элькунысь гурт возёсъя но сиён-юонъя министерстволэн пресс-службаез. Выль гидэ кык роботъёсты басьтӥзы. Скалъёсты кыскем сяна, соос пудолэсь тазалыксэ чаклало, йӧлэз эскеро но кыскон режимез юнмато. Йӧл люкан интые тазалыко скалъёслэн ӟечлыко гинэ йӧлзы вуэ. 140 скаллы чаклам гидын вошъяськыса куинь гинэ адями ужалоз. Выль скал гид Фото: Гурт возёсъя министерстволэн пресс-службаез © udmapk.ru Гурт взёслэн кивалтӥсез Виктор Лебедев верамъя, выль фермае пудоез вуоно арняе пыртозы ни. Отчы вуж гидысь ветылъёсты выжтозы, выль ар кутсконын ваньзы соос кунян ваёзы. Нуналаз котькуд скаллэсь 30 килограммлэсь трос йӧл кыскыны малпало, туннэ возёсъя шоро-куспо лыдпуссы – 26,6 килограмм (элькунъя – 20 килограмм). Гидэз пуктыны но туала тӥрлык басьтыны оглом 70 миллион манет быдтӥзы Туннэ «Прогрессын» 1 сюрс 200 йыр сюро таза пудозы, со пӧлын 840 скалъёс. Туэ 11 толэзь ӵоже возёсын 6 сюрс 843 тонна йӧл кыскизы ни, котькуд скаллэсь шорлыдын 8 сюрс 146 килограмм басьтӥзы. Таин гинэ дугдоно ӧвӧл. Ми пудо йырмес но, йӧл кысконмес но йылтомы, пуктӥськемъёсмес выльдон ужмес азьланьтомы Виктор Лебедев, Алнаш ёросысь «Прогресс» возёслэн кивалтӥсезГурт возёсъя министерство ивортэмъя, скал кыскись роботъёсты уже кутон ласянь Алнаш ёрос азьмынӥсь луэ. Вылӥ технологиосты бускель «Родина» огазеяськонын пыӵатӥзы ни. 2022-тӥ ар кутсконын ёросын эшшо кык сыӵе огъетъёс усьтозы. Со сяна, робот-доярен выль гид пуктон ужъёс Пичи Пурга ёросын йылпумъясько. 2021-тӥ арын Удмуртиысь пудо вордон удысын 51 выль объектъёс усьтӥзы, со пӧлын 30 скал гидъёс. Оглом 8 сюрс 700 йыр пудолы выль инты лэсьтэмын.  Тодэ вайытом, шуркынмонэ арня ӵоже Удмуртиын куинь выль гидъёс усьтӥзы. Тегъёс: Удмуртия пудо Алнаш лэсьтськон Технологиос  